4.  การวิจัยและพัฒนา

บริษัทได้ให้ความสำคัญกับการวิจัยและพัฒนามาอย่างต่อเนื่อง
โดยปัจจุบันบริษัทได้จัดงบประมาณสำหรับการทำวิจัยและพัฒนาประมาณ 10 ล้านบาทต่อปี หรือ
ร้อยละ 10 ของกำไรสุทธิหลังหักภาษี และมีการจัดตั้งหน่วยงานวิจัยและพัฒนาขึ้นโดยเฉพาะ
เพื่อวัตถุประสงค์ดังต่อไปนี้:

-   ติดตามความเคลื่อนไหวและแนวโน้มของเทคโนโลยีและนวัตกรรมใหม่ๆ
    ที่เกี่ยวข้องกับธุรกิจของบริษัท เพื่อให้สามารถนำเสนอและตอบสนองความต้องการของลูกค้าได้
    รวมถึงการนำมาประยุกต์ใช้กับงานได้อย่างเหมาะสม

-   ออกแบบและสร้างสรรค์ผลิตภัณฑ์ใหม่ๆของบริษัททั้งทางด้านฮาร์ดแวร์และซอฟต์แวร์
    เพื่อสร้างความได้เปรียบของบริษัทในแง่ต้นทุนและคุณลักษณะของสินค้า
    รวมทั้งลดการพึ่งพาสินค้าจากผู้ผลิตภายนอก

การที่บริษัทมีหน่วยงานวิจัยและพัฒนาและมีผลิตภัณฑ์เป็นของบริษัทเอง
เป็นการสร้างทรัพย์สินทางปัญญา (Intellectual Properties)
ที่จะสามารถเปลี่ยนเป็นธุรกิจที่สร้างรายได้เป็นอย่างดีได้ในระยะยาว
สำหรับแนวทางในการพัฒนาและขยายฐานผลิตภัณฑ์นอกจากจะทำโดยการพัฒนาและวิจัยโดยบุคลากรของบริษัท
(In-house Development)แล้ว
เพื่อให้สามารถพัฒนาและขยายฐานได้อย่างรวดเร็วและเพิ่มความสร้างสรรค์ในผลงาน
บริษัทได้สร้างเครือข่ายพันธมิตร (Alliance Network)
ได้มีการเปิดกว้างให้นักพัฒนาอิสระสามารถเสนอผลงานหรือแนวคิดในการพัฒนาทรัพย์สินทางปัญญาที่มีอยู่แก่บริษัท
โดยอาจจะขายลิขสิทธิ์หรือร่วมมือกับบริษัทในการพัฒนาต่อไปให้แล้วเสร็จจนสามารถสร้างรายได้
ทั้งนี้นักพัฒนาเจ้าของผลงานอาจได้รับผลตอบแทนในรูปของเงินสดหรือส่วนแบ่งรายได้
โดยมูลค่าผลตอบแทนหรือสัดส่วนรายได้จะขึ้นอยู่กับความคืบหน้าของผลงานที่นำเสนอต่อบริษัท
ซึ่งเป็นการเพิ่มศักยภาพและโอกาสในการสร้างรายได้ทางการค้า ทั้งนี้คณะกรรมการเทคโนโลยี
(Technology Committee)
และผู้บริหารของบริษัทจะร่วมกันพิจารณาถึงความเป็นไปได้ทั้งทางด้านธุรกิจและทางด้านเทคนิค
และกำหนดผลตอบแทนดังกล่าว

โดยในปี 2546 บริษัทมีงานวิจัยและพัฒนาผลิตภัณฑ์ที่สำคัญ ดังต่อไปนี้

อุปกรณ์อ่านลายนิ้วมือ (Fingerprint Verification & Identification System)

เป็นอุปกรณ์ที่มีขนาดกระทัดรัดใช้งานร่วมกับโปรแกรมประยุกต์ (Application Software)
ที่พัฒนาขึ้นโดยบริษัทเพื่อใช้ในการตรวจสอบลายนิ้วมือ (Verification & Identification)
โดยบริษัทจะนำผลิตภัณฑ์นี้ไปประยุกต์ใช้ให้เข้ากับความต้องการของลูกค้าในรูปแบบต่างๆ เช่น
ระบบตรวจสอบและอนุญาตผ่านเข้า-ออก (Door Access System), ระบบรักษาความปลอดภัย,
ระบบลงทะเบียน, ระบบลงคะแนนเสียง เป็นต้น
ปัจจุบันอุปกรณ์อ่านลายนิ้วมือได้พัฒนาเสร็จสมบูรณ์แล้วและอยู่ในระหว่างรอภาวะตลาดที่เหมาะสมเพื่อจัดจำหน่ายต่อไป

ซอฟต์แวร์เสรี (Open Source Software)

บริษัทได้เล็งเห็นถึงแนวโน้มในการที่ลูกค้าวิสาหกิจขนาดใหญ่หันไปใช้งานซอฟต์แวร์เสรี (Open
Source Software) กันมากขึ้นเพื่อลดต้นทุนในการดำเนินงาน
จึงได้แสวงหาและรวบรวมข้อมูลของซอฟต์แวร์เสรีของระบบงานต่างๆ เช่น ระบบปฏิบัติการ
(Operating System), ระบบรักษาความปลอดภัย (Security System),
โปรแกรมประยุกต์สำหรับคอมพิวเตอร์แม่ข่าย Application Server, Web Server และ Mail
Server เป็นต้น โดยนำมาทดสอบ
และทดลองใช้งานเพื่อสร้างชุดโปรแกรมที่มีคุณลักษณะที่ดีและสามารถทำงานเข้ากันได้
ซึ่งจะสามารถตอบสนองความต้องการของลูกค้าได้อย่างกว้างขวาง
ปัจจุบันได้ศึกษาพัฒนาและมีการนำออกสู่ตลาดได้บ้างแล้ว

โปรแกรมประยุกต์เพื่อการใช้งานโทรศัพท์มือถือในรูปแบบอื่น (Non-voice Mobile
Application)

การที่ปริมาณผู้ใช้โทรศัพท์มือถือมีเพิ่มมากขึ้น
และแนวโน้มในการขยายความต้องการในการใช้งานไปสู่การใช้งานในรูปแบบอื่น
ซึ่งนอกเหนือจากการใช้งานเพื่อการสื่อสารทางเสียงโดยทั่วไป (Non-voice Application)
บริษัทจึงได้พัฒนาเกมสำหรับโทรศัพท์มือถือขึ้นซึ่งเป็นรูปแบบหนึ่งที่กำลังเป็นที่น่าสนใจ
และเป็นธุรกิจที่เติบโตในขณะนี้ โดยจะจัดจำหน่ายผ่านช่องทางตลาดต่างๆ เช่น
ผู้ประกอบการโทรศัพท์มือถือ (Mobile Phone Operator) ผู้ให้บริการรวบรวมเนื้อหา
(Content Aggregator) หรือตัวแทนต่างๆ ทั้งนี้รูปแบบของธุรกิจอาจเป็นการขายลิขสิทธิ์ให้
หรือการได้รับส่วนแบ่งจากการดาวน์โหลดของผู้ใช้ (Revenue Sharing)
ปัจจุบันบริษัทได้พัฒนาเกมสำหรับโทรศัพท์มือถือแล้วเสร็จและจดลิขสิทธิ์เป็นเจ้าของจำนวน 8 เกม
และได้แต่งตั้งตัวแทนจำหน่ายเพื่อขยายตลาดไปยังต่างประเทศที่มีการใช้งานโทรศัพท์มือถืออย่างแพร่หลาย
เช่น ในกลุ่มประเทศ ยุโรป และ เอเชีย

บริษัทจะเริ่มนำผลิตภัณฑ์เกมออกเปิดตัวอย่างเป็นทางการและจะจัดจำหน่ายภายในประเทศในเดือนกุมภาพันธ์ของปี
2547
นี้โดยอาศัยความร่วมมือจากบริษัทสื่อสารโทรคมนาคมรายใหญ่แห่งหนึ่งเพื่อที่จะนำสินค้าออกสู่ตลาดในรูปแบบของแพคเกจเกม
ซึ่งมีลักษณะการจัดจำหน่ายที่แตกต่างจากผลิตภัณฑ์เกมสำหรับมือถือที่มีอยู่ในท้องตลาด
โดยบริษัทคาดว่าจะได้รับความสนใจและการตอบรับเป็นอย่างดีจากกลุ่มลูกค้าเป้าหมาย

ทั้งนี้บริษัทยังมีแผนการตลาดอย่างต่อเนื่อง เพื่อตอกย้ำตราสินค้าประเภทเกมส์
และนำผลิตภัณฑ์ในกลุ่มนี้ออกจำหน่ายอย่างต่อเนื่องตลอดทั้งปี
โดยมีแผนที่จะนำเกมส์ประเภทที่สามารถเล่นได้หลายคนในเวลาเดียวกันในลักษณะที่สามารถโต้ตอบกันได้
ออกสู่ตลาดในไตรมาสที่ 2 ของปี 2547 อีกด้วย

นอกจากนี้บริษัทยังมีการพัฒนาโปรแกรมประยุกต์เพื่อการใช้งานโทรศัพท์มือถือในรูปแบบที่สนับสนุนการทำธุรกรรมขององค์กรและส่วนบุคคลเพื่อรองรับและสนับสนุนรูปแบบการใช้ชีวิตที่คล่องตัว
ทันใจ ทุกที่ ทุกเวลามากขึ้น โดยคาดว่าประมาณช่วงครึ่งปีหลังจะสามารถนำผลิตภัณฑ์
ประเภทโปรแกรมประยุกต์บนมือถือ ออกทดลองตลาดได้